C 78/1

Oznámenie Komisie o usmerňovacom dokumente k vykonávaniu požiadaviek na viacročné národné plány kontroly, ako sa stanovuje v článkoch 109 až 111 nariadenia (EÚ) 2017/625

(2021/C 78/01)

Úvod

V právnych predpisoch Únie sa stanovuje súbor harmonizovaných pravidiel s cieľom zabezpečiť, aby potraviny a krmivá boli bezpečné a bezchybné a aby sa činnosti, ktoré by mohli ovplyvniť bezpečnosť agropotravinového reťazca alebo ochranu záujmov spotrebiteľov v súvislosti s potravinami a informáciami o potravinách, vykonávali v súlade s osobitnými požiadavkami. Existujú aj pravidlá Únie na zabezpečenie vysokej úrovne zdravia ľudí, zvierat a rastlín, ako aj dobrých životných podmienok zvierat v celom agropotravinovom reťazci a vo všetkých uvedených oblastiach činnosti, kde je hlavným cieľom boj proti možnému šíreniu chorôb zvierat, ktoré sú v niektorých prípadoch prenosné na ľudí, alebo proti možnému rozšíreniu škodcov škodlivých pre rastliny alebo rastlinné produkty, a na zabezpečenie ochrany životného prostredia pred rizikami, ktoré by mohli vyplynúť z geneticky modifikovaných organizmov (GMO) alebo prípravkov na ochranu rastlín. Správne uplatňovanie týchto pravidiel, ďalej spoločne označovaných ako „právne predpisy Únie týkajúce sa agropotravinového reťazca“, prispieva k fungovaniu vnútorného trhu.

V nariadení Európskeho parlamentu a Rady (EÚ) 2017/625 (1) sa stanovuje harmonizovaný rámec Únie pre organizáciu úradných kontrol a iných úradných činností ako úradných kontrol v celom agropotravinovom reťazci.

V článku 109 nariadenia (EÚ) 2017/625 sa stanovuje, že členské štáty zabezpečia, aby príslušné orgány vykonávali úradné kontroly upravené týmto nariadením na základe viacročného národného plánu kontroly (MANCP), ktorého vypracovanie a vykonávanie sa koordinuje na ich území.

V článku 110 ods. 1 nariadenia (EÚ) 2017/625 sa stanovuje, že viacročné národné plány kontroly sa vypracúvajú tak, aby sa zabezpečilo, že úradné kontroly sa plánujú vo všetkých oblastiach upravených pravidlami uvedenými v článku 1 ods. 2 a v súlade s kritériami stanovenými v článku 9 a s pravidlami stanovenými v článkoch 18 až 27.

V článku 110 ods. 2 nariadenia (EÚ) 2017/625 sa stanovujú zásady týkajúce sa všeobecných informácií, ktoré majú obsahovať MANCP, a v článku 111 ods. 2 zásady týkajúce sa prípravy, aktualizácie a preskúmania MANCP.

Na základe skúseností získaných pri implementácii MANCP, z auditov príslušných orgánov v členských štátoch v súlade s článkom 4 ods. 6 nariadenia Európskeho parlamentu a Rady (ES) č. 882/2004 (2) a znalcami Komisie podľa článku 45 uvedeného nariadenia, ako aj z informácií zahrnutých vo výročných správach predložených členskými štátmi podľa článku 44 uvedeného nariadenia je vhodné na účely prípravy MACNP vytvoriť tento usmerňovací dokument.

Tento usmerňovací dokument by sa preto mal zameriavať na prvky MANCP, ktoré majú byť zavedené v členských štátoch s cieľom splniť požiadavky nariadenia (EÚ) 2017/625, a najmä požiadavky článku 111, v ktorom sa stanovujú zásady prípravy, aktualizácie a preskúmania MANCP.

Účelom MANCP je takisto vytvoriť spoľahlivý základ pre audity príslušných orgánov v súlade s článkom 6 nariadenia (EÚ) 2017/625 a pre Komisiu, aby mohla vykonávať kontroly v členských štátoch v súlade s článkom 116 uvedeného nariadenia.

Komisia bude v nadväznosti na prijatie a preskúmanie MANCP a na základe skúseností členských štátov nadobudnutých pri vykonávaní nariadenia (EÚ) 2017/625 tento usmerňovací dokument podľa potreby priebežne skúmať a aktualizovať.

Tento usmerňovací dokument má pomôcť vnútroštátnym orgánom s uplatňovaním článkov 109 až 111 nariadenia (EÚ) 2017/625. Výklad práva Únie je oficiálne oprávnený poskytovať len Súdny dvor Európskej únie.

Obsah

A. ÚČEL USMERŇOVACIEHO DOKUMENTU 4

B. VYMEDZENIE POJMOV 4

C. USMERNENIE K PRÁVNYM POŽIADAVKÁM NA MANCP 5

1. Rozsah pôsobnosti MANCP 5

2. Jednotný integrovaný MANCP 5

3. Zbieranie informácií počas vykonávania MANCP a predkladanie správ 6

4. Periodicita (dĺžka plánovacieho cyklu) 6

5. Všeobecné požiadavky na MANCP 7

D. VŠEOBECNÉ USMERNENIE K OBSAHU MANCP 7

1. Stratégia a kontext 7

1.1. Strategické ciele MANCP 7

1.2. Kategorizácia rizík 8

2. Štrukturálny rámec úradných kontrol 8

2.1. Určenie príslušných orgánov 8

2.2. Delegovanie na delegované orgány (alebo fyzické osoby) 9

3. Všeobecná organizácia a riadenie úradných kontrol 9

3.1. Kontrolné systémy a koordinačné činnosti 10

3.2. Súlad s prevádzkovými kritériami 11

3.3. Odborná príprava personálu vykonávajúceho úradné kontroly 12

3.4. Dokumentované postupy 12

4. Riadenie mimoriadnych udalostí/núdzových situácií 12

4.1. Prevádzkové pohotovostné plány 12

4.2. Organizácia spolupráce a vzájomnej pomoci 13

A. Účel usmerňovacieho dokumentu

Účelom tohto usmerňovacieho dokumentu je pomôcť členským štátom s prípravou viacročných národných plánov kontroly (MANCP) podľa článku 109 nariadenia (EÚ) 2017/625. Uvádza sa v ňom usmernenie k vykonávaniu požiadaviek na MANCP stanovených v článku 110 ods. 2 uvedeného nariadenia.

Oddiel C tohto usmerňovacieho dokumentu sa preto venuje usmerneniu k právnym požiadavkám na MANCP a oddiel D usmerneniu k obsahu MANCP. V tomto usmerňovacom dokumente sa okrem toho uvádza aj vzor MANCP, ktorý nie je povinný. Je však na členských štátoch, aby si vybrali, v akom formáte chcú svoje MANCP predložiť.

B. Vymedzenie pojmov

Na účely tohto usmerňovacieho dokumentu sa odkazuje na pojmy vymedzené v článkoch 2 a 3 nariadenia (EÚ) 2017/625 a ďalších príslušných právnych predpisoch Únie týkajúcich sa agropotravinového reťazca.

Treba uviesť najmä vymedzenie týchto pojmov stanovených v nariadení (EÚ) 2017/625:

a) „úradné kontroly“ sú činnosti, ktoré vykonávajú príslušné orgány, alebo delegované orgány alebo fyzické osoby, na ktoré boli v súlade s týmto nariadením delegované určité úlohy úradných kontrol na overenie toho, či: — prevádzkovatelia dodržiavajú toto nariadenie a pravidlá uvedené v článku 1 ods. 2, — zvieratá alebo tovar spĺňajú požiadavky stanovené v pravidlách uvedených v článku 1 ods. 2 vrátane pravidiel týkajúcich sa vydania úradného certifikátu alebo úradného potvrdenia;

b) „iné úradné činnosti“ sú činnosti, ktoré nie sú úradnými kontrolami a ktoré vykonávajú príslušné orgány, alebo delegované orgány alebo fyzické osoby, na ktoré boli v súlade s týmto nariadením a s pravidlami uvedenými v článku 1 ods. 2 delegované určité iné úradné činnosti vrátane činností zameraných na overenie výskytu chorôb zvierat alebo škodcov rastlín, na prevenciu alebo zamedzenie šírenia takýchto chorôb zvierat alebo škodcov rastlín, na eradikáciu týchto chorôb zvierat alebo škodcov rastlín, na udeľovanie povolení alebo schválení a na vydávanie úradných certifikátov alebo úradných potvrdení;

c) „príslušné orgány“ sú: — ústredné orgány členského štátu zodpovedné za organizáciu úradných kontrol a iných úradných činností v súlade s týmto nariadením a s pravidlami uvedenými v článku 1 ods. 2, — akýkoľvek iný orgán, ktorý bol poverený touto zodpovednosťou;

d) „štátna inšpekčná organizácia pre ekologickú poľnohospodársku výrobu“ je organizácia verejnej správy členského štátu zodpovedná za ekologickú poľnohospodársku výrobu a označovanie produktov ekologickej poľnohospodárskej výroby, na ktorú príslušné orgány úplne alebo čiastočne preniesli svoje právomoci v súvislosti s uplatňovaním nariadenia Rady (ES) č. 834/2007 (3);

e) „delegovaný orgán“ je samostatná právnická osoba, na ktorú príslušné orgány delegovali určité úlohy úradných kontrol alebo určité úlohy týkajúce sa iných úradných činností;

f) „plán kontroly“ je opis, ktorý vypracovali príslušné orgány a ktorý obsahuje informácie o štruktúre a organizácii systému úradných kontrol, o jeho fungovaní a o podrobnom plánovaní úradných kontrol, ktoré sa majú za určité časové obdobie vykonať v každej z oblastí, na ktoré sa vzťahujú pravidlá uvedené v článku 1 ods. 2;

g) „riziko“ je funkcia pravdepodobnosti nepriaznivého vplyvu na zdravie ľudí, zvierat alebo rastlín, na dobré životné podmienky zvierat alebo na životné prostredie v dôsledku nebezpečenstva a závažnosti tohto pôsobenia.

Okrem vymedzenia uvedených pojmov sa na účely tohto usmerňovacieho dokumentu odkazuje aj na vymedzenie týchto pojmov:

a) „koordinácia“ je akékoľvek opatrenie, resp. opatrenia prijaté na zabezpečenie toho, aby príslušné orgány plánovali a vykonávali svoje úradné kontroly koherentne a konzistentne s cieľom účinne prispieť k spoločnému cieľu, resp. cieľom dosiahnutia účinného vykonávania MANCP a práva Únie;

b) „oblasti“ sú oblasti stanovené v článku 1 ods. 2 nariadenia (EÚ) 2017/625.

C. Usmernenie k právnym požiadavkám na mancp

1. Rozsah pôsobnosti MANCP

Právna požiadavka

článok 109 ods. 1 nariadenia (EÚ) 2017/625

Usmernenie

MANCP by sa mali vzťahovať na úradné kontroly upravené v nariadení (EÚ) 2017/625 a stanovené v jeho článku 1 ods. 2 až 4. Ďalšie informácie, ktoré majú predstavovať usmernenie k pravidlám obsahujúcim ustanovenia k uvedeným úradným kontrolám, sa uvádzajú v prílohe 1.

Členské štáty nemusia do MANCP zahrnúť informácie o iných úradných činnostiach, ktoré vykonávajú príslušné orgány, delegované orgány alebo fyzické osoby (4).

Členské štáty si však aj tak môžu želať zahrnúť takéto informácie do svojich MANCP, ak majú pocit, že také informácie sú relevantné, prípadne by mohli viesť k lepšiemu pochopeniu MANCP.

Do MANCP by sa mohli zahrnúť aj informácie o iných úradných kontrolách, ktoré nepatria do rozsahu pôsobnosti nariadenia (EÚ) 2017/625, napríklad o úradných kontrolách na základe iných právnych predpisov EÚ (napr. o veterinárnych liekoch), alebo informácie týkajúce sa nástroja Svetovej organizácie pre zdravie zvierat (OIE) na hodnotenie výkonnosti veterinárnych služieb (PVS) (5).

2. Jednotný integrovaný MANCP

Právna požiadavka

článok 109 ods. 1 a 2 písm. a) a b) nariadenia (EÚ) 2017/625

Usmernenie

V článku 109 ods. 1 nariadenia (EÚ) 2017/625 sa stanovuje, že členské štáty majú na svojom území koordinovať vypracovanie a vykonávanie MANCP. V článku 109 ods. 2 sa stanovuje, že členské štáty majú určiť jeden orgán poverený koordináciou prípravy MANCP medzi všetkými príslušnými orgánmi zodpovednými za úradné kontroly a zabezpečením toho, aby bol MANCP koherentný a úplný.

Určenie jedného orgánu členským štátom by sa nemalo vnímať ako povinnosť vytvoriť na splnenie článku 109 ods. 2 nariadenia (EÚ) 2017/625 nové oddelenie v rámci príslušného orgánu, novú organizáciu či inštitúciu. Za jeden orgán možno označiť už existujúce štruktúry v členských štátoch.

MANCP sa vzťahuje na úradné kontroly vykonávané všetkými príslušnými orgánmi na všetkých úrovniach (ústredná, regionálna a miestna) v súlade s vnútroštátnymi úpravami pre úradné kontroly.

V prípade členských štátov s decentralizovanými správami by sa malo v MANCP načrtnúť, ako sa zabezpečuje koordinácia medzi rôznymi správami s cieľom dospieť k jedinému integrovanému MANCP.

Príslušné orgány by mali navrhnúť príslušné systémy na integrované plánovanie, vývoj a koordináciu činností týkajúcich sa MANCP. Jednotný integrovaný MANCP by nemal byť len jednoduchou kompiláciou plánov pre jeden príslušný orgán alebo jednu oblasť. Takáto kompilácia by sa nezaoberala integráciou a koordináciou úradných kontrol v rámci príslušných orgánov a oblastí a medzi nimi, pokiaľ ide o súvisiace úradné kontroly.

3. Zbieranie informácií počas vykonávania MANCP a predkladanie správ

Právna požiadavka

článok 109 ods. 2 písm. c), článok 111 ods. 1 až 3 a článok 113 nariadenia (EÚ) 2017/625

vykonávacie nariadenie Komisie (EÚ) 2019/723 (6)

Usmernenie

Členské štáty by mali počas vykonávania MANCP zbierať dôkazy o jeho vykonávaní, uchovávať ich a sprístupňovať ich každej organizácii, ktorá sa zapája do vykonávania auditov, s cieľom umožniť overenie účinného vykonávania MANCP. Takéto dôkazy by mali zahŕňať písomné postupy, dokumentáciu a záznamy úradných kontrol.

V článku 109 ods. 2 písm. c) nariadenia (EÚ) 2017/625 sa stanovuje, že jeden orgán členských štátov zbiera informácie o vykonávaní MANCP na účely predkladania výročných správ uvedených v článku 113 a podľa potreby preskúmania a aktualizácie tohto plánu v súlade s článkom 111 ods. 2 uvedeného nariadenia.

Výročné správy týkajúce sa MANCP sa kompilujú a predkladajú v súlade s vykonávacím nariadením Komisie (EÚ) 2019/723, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2017/625, pokiaľ ide o štandardné vzory, ktoré sa majú používať vo výročných správach predkladaných členskými štátmi. Členským štátom ďalej pomôže usmerňovací dokument (7) o tom, ako vyplniť štandardný vzor v prílohe k nariadeniu (EÚ) 2019/723.

V článku 111 ods. 1 nariadenia (EÚ) 2017/625 sa stanovuje, že členské štáty zabezpečia, aby bol MANCP dostupný verejnosti s výnimkou častí plánu, ktorých zverejnenie by mohlo narušiť účinnosť úradných kontrol. Členské štáty si môžu vybrať prostriedky zverejnenia MANCP.

V článku 111 ods. 3 nariadenia (EÚ) 2017/625 sa stanovuje, že členské štáty poskytujú Komisii na požiadanie najnovšiu aktualizovanú verziu svojho príslušného MANCP.

Tým nie sú dotknuté ostatné žiadosti Komisie o konkrétne informácie, aby Komisia mohla vykonávať kontroly vrátane auditov v členských štátoch v súlade s článkom 116 nariadenia (EÚ) 2017/625.

4. Periodicita (dĺžka plánovacieho cyklu)

Usmernenie

O období platnosti/trvania MANCP rozhoduje členský štát a môže byť určené tak, aby zodpovedalo iným vnútroštátnym plánovacím činnostiam, ako je rozpočtový cyklus. Dôvody na zvolenie si vybranej dĺžky trvania by sa mali stručne uviesť v MANCP.

Keďže plán by mal mať viacročný charakter, navrhuje sa, aby pokrýval obdobie minimálne troch rokov. Vzhľadom na ťažkosti plánovania do budúcnosti v neustále sa vyvíjajúcom prostredí sa navrhuje, aby obdobie jedného plánovacieho cyklu nepresiahlo päť rokov.

Úroveň podrobnosti o úradných kontrolách, ktorá sa môžu poskytnúť v každom roku plánu, určujú nejasnosti a prekážky. Je možné najmä to, že operačné ciele úradných kontrol sa budú musieť predbežne stanoviť na neskoršie roky MANCP a pravidelne aktualizovať v spojení s prípravou výročnej správy požadovanej podľa článku 113 ods. 1 nariadenia (EÚ) 2017/625. V tejto súvislosti pozri oddiel D.1.1.

5. Všeobecné požiadavky na MANCP

Právna požiadavka

články 110, 111 ods. 2 a článok 119 nariadenia (EÚ) 2017/625

Usmernenie

Požaduje sa, aby MANCP obsahovali všeobecné informácie o štruktúre a organizácii systémov úradných kontrol členských štátov pokrývajúcich všetky oblasti agropotravinového reťazca Únie. Aj keď majú MANCP v podstate všeobecný charakter, požaduje sa, aby obsahovali informácie o osobitných otázkach stanovených v článku 110 ods. 2 písm. a) až k) nariadenia (EÚ) 2017/625. Usmernenie k týmto osobitným otázkam sa stanovuje v oddiele D tohto usmerňovacieho dokumentu.

Členským štátom sa pripomína ich povinnosť preskúmať MANCP a zvážiť ich úpravy počas ich vykonávania vzhľadom na faktory uvedené v článku 111 ods. 2 a článku 119 písm. a) nariadenia (EÚ) 2017/625 a akékoľvek ďalšie úpravy zahrnúť do výročnej správy stanovenej v článku 113 ods. 1 uvedeného nariadenia.

MANCP by mal preto opisovať:

a) proces výročného preskúmania fungovania MANCP ako príspevok do výročnej správy o vykonávaní MANCP;

b) ako k tomuto procesu prispieva výsledok auditov príslušných vnútroštátnych orgánov požadovaných v článku 6 nariadenia (EÚ) 2017/625.

D. Všeobecné usmernenie k obsahu MANCP

1. Stratégia a kontext

1.1. Strategické ciele MANCP

Právna požiadavka

článok 110 ods. 2 písm. a) nariadenia (EÚ) 2017/625

Usmernenie

Vzhľadom na to, že hlavným cieľom nariadenia (EÚ) 2017/625 je zabezpečiť harmonizovanejší a koherentnejší prístup k úradným kontrolám a príslušným opatreniam na presadzovanie práva v celom agropotravinovom reťazci Únie, a vzhľadom na všeobecnú povinnosť členských štátov presadzovať právo Únie by členské štáty mali vyvinúť príslušné ciele a stratégie na dosiahnutie tohto cieľa. Tieto ciele a stratégie majú tvoriť základ MANCP a byť v ňom stručne uvedené (8).

Stratégia, ktorú členský štát prijme vo vzťahu k rôznym činnostiam, oblastiam a stupňom agropotravinového reťazca Únie, by mala obsahovať stručný opis a dôvody:

— zamerania úradných kontrol,

— voľby priorít úradných kontrol a

— pridelenia zdrojov.

1.2. Kategorizácia rizík

Právna požiadavka

článok 110 ods. 2 písm. b) nariadenia (EÚ) 2017/625

Usmernenie

Vzhľadom na to, že pokiaľ ide o právne predpisy Únie týkajúce sa agropotravinového reťazca, v článku 9 ods. 1 a 2 nariadenia (EÚ) 2017/625 sa vyžaduje, aby príslušné orgány pravidelne vykonávali úradné kontroly všetkých prevádzkovateľov na základe rizika a s vhodnou frekvenciou, má MANCP obsahovať informácie o kategorizácii prípadných rizík pripisovaných rôznym činnostiam, ktoré podliehajú úradným kontrolám. Tým nie sú dotknuté právne predpisy Únie, v ktorých sa stanovuje minimálna frekvencia úradných kontrol.

Do MANCP možno zahrnúť stručný opis procesu kategorizácie rizík používaného členským štátom (9).

2. Štrukturálny rámec úradných kontrol

2.1. Určenie príslušných orgánov

Právna požiadavka

článok 110 ods. 2 písm. c) nariadenia (EÚ) 2017/625

Usmernenie

MANCP by mal poskytovať komplexný prehľad štruktúry a úloh príslušných orgánov. MANCP by mal:

a) identifikovať orgány alebo prípadne úroveň orgánov (10), ktoré sú určené ako príslušné orgány zodpovedné za úradné kontroly pre všetky oblasti uvedené v článku 1 ods. 2 nariadenia (EÚ) 2017/625. Mali by byť identifikované všetky príslušné orgány a v prípade potreby aj úroveň príslušného orgánu (ústredná, regionálna a miestna), ako aj všetky delegované orgány alebo fyzické osoby, na ktoré boli delegované určité úlohy;

b) opisovať rozdelenie úloh a zodpovedností týkajúcich sa úradných kontrol pre celý agropotravinový reťazec;

c) uvádzať zdroje, ktoré majú príslušné orgány k dispozícii;

d) uvádzať zoznam národných referenčných laboratórií určených v súlade s článkom 100 ods. 1 nariadenia (EÚ) 2017/625 a oblastí, pre ktoré sú určené.

Informácie uvedené v písmenách a) až d) sa môžu znázorniť vo forme integrovanej organizačnej schémy na národnej úrovni, znázorňujúcej príslušné orgány a ich príslušné úlohy a zodpovednosti.

Opis zdrojov dostupných príslušným orgánom by mal zahŕňať ľudské zdroje a podporné zariadenia a služby, ako sú špecializované systémy informačných technológií, prípadne laboratórne, diagnostické a výskumné zariadenia a služby a zariadenia a služby odbornej prípravy.

Ľudské zdroje by sa mali opísať z hľadiska počtu pracovných miest na plný pracovný čas alebo „pracovných miest, ktoré sú ekvivalentom plného pracovného času“. Dostupné zariadenia a služby sa môžu číselne vyjadriť z hľadiska úrovne služby, kapacity laboratória a rozsahu analytických činností, a ak je to vhodné, táto informácia sa môže poskytnúť na národnej alebo regionálnej úrovni, pričom sa uvedie počet príslušných orgánov, ktoré uvedené zariadenia spoločne využívajú.

Nevyžaduje sa, aby sa do tohto plánu zaradil úplný zoznam úradných laboratórií poverených vykonávaním analýzy vzoriek odobratých počas úradných kontrol, ale príslušný orgán by ho mal uchovať.

Ak sa v MANCP neuvádzajú zoznamy národných referenčných laboratórií a úradných laboratórií, mali by sa v ňom uviesť odkazy na príslušné webové stránky, na ktorých sa tieto zoznamy uvádzajú.

2.2. Delegovanie na delegované orgány (alebo fyzické osoby)

Právna požiadavka

článok 110 ods. 2 písm. d) nariadenia (EÚ) 2017/625

Usmernenie

V relevantných prípadoch by sa v MANCP mali:

a) identifikovať príslušné orgány, ktoré delegujú úlohy úradných kontrol na delegované orgány;

b) vymenovať špecifické úlohy delegované na každú kategóriu delegovaného orgánu;

c) uvádzať všeobecný opis zavedených opatrení na zabezpečenie toho, že delegujúce príslušné orgány a delegované orgány spĺňajú požiadavky: i) článkov 29 a 33 nariadenia (EÚ) 2017/625; ii) bodu 2 kapitoly II prílohy II k nariadeniu (EÚ) 2017/625;

Predchádzajúce písmená a) až c) bod i) sa môžu uplatňovať aj vtedy, keď dôjde k delegovaniu úloh na fyzické osoby [články 30 a 33 nariadenia (EÚ) 2017/625].

Ak sa rovnaké úlohy úradných kontrol delegujú na viaceré delegované orgány alebo fyzické osoby, delegovanie takýchto úloh sa môže na účely MANCP opísať z hľadiska kategórie delegovaného orgánu alebo fyzickej osoby. V tomto prípade sa do plánu nemusí zaradiť komplexný a aktualizovaný zoznam delegovaných orgánov alebo fyzických osôb, na ktoré boli úlohy úradných kontrol delegované, ale príslušné orgány by ho mali mať uchovaný.

3. Všeobecná organizácia a riadenie úradných kontrol

Právna požiadavka

článok 110 ods. 2 písm. e) až i) nariadenia (EÚ) 2017/625

Usmernenie

V článku 110 ods. 2 písm. e) nariadenia (EÚ) 2017/625 sa stanovuje, že MANCP má obsahovať informácie o všeobecnej organizácii a riadení úradných kontrol na celoštátnej, regionálnej a miestnej úrovni vrátane úradných kontrol v jednotlivých prevádzkarňach.

MANCP by mal uvádzať všeobecný opis organizácie a štruktúry každej organizácie určenej ako príslušný orgán, a to na všetkých úrovniach. Ak je organizácia a štruktúra príslušných orgánov v podstate rovnaká, možno pre rovnakú kategóriu príslušného orgánu na regionálnej a/alebo miestnej úrovni uviesť všeobecný opis. MANCP by mal opisovať, ako sú úradné kontroly vrátane dovozných a vývozných kontrol zorganizované a riadené na celoštátnej, regionálnej a miestnej úrovni.

MANCP by mal zahŕňať všeobecný opis:

a) organizácie príslušných orgánov;

b) hierarchických vzťahov a postupov oznamovania (a/alebo správy vecí verejných) v rámci príslušných orgánov a medzi nimi a s delegovanými orgánmi alebo fyzickými osobami;

c) opatrení na overovanie s cieľom zabezpečiť kvalitu, nestrannosť, konzistentnosť a účinnosť úradných kontrol na všetkých úrovniach v rámci príslušných orgánov a medzi nimi vrátane všetkých regionálnych a/alebo miestnych orgánov, ako sa stanovuje v článku 5 ods. 1 písm. b) nariadenia (EÚ) 2017/625;

d) vzťahu a opatrení medzi príslušnými orgánmi a určenými úradnými a národnými referenčnými laboratóriami s cieľom zabezpečiť, aby tieto laboratóriá spĺňali články 38 a 100 ods. 1 nariadenia (EÚ) 2017/625 a fungovali v súlade s nimi;

e) opatrení na vykonávanie auditov príslušných orgánov s cieľom zabezpečiť účinnosť a vhodnosť úradných kontrol, ako sa stanovuje v článku 6 nariadenia (EÚ) 2017/625. V opatreniach (11) by sa malo uvádzať, ako je zabezpečené, že audity podliehajú nezávislému preskúmaniu a že sa vykonávajú transparentne a že príslušné orgány prijímajú primerané opatrenia na základe výsledkov týchto auditov.

3.1. Kontrolné systémy a koordinačné činnosti

Pri organizácii systémov úradných kontrol by sa mali vziať do úvahy:

a) potreba určiť povahu, frekvenciu, čas a miesto úradnej kontroly s cieľom maximalizovať súlad s právnymi predpismi Únie týkajúcimi sa agropotravinového reťazca;

b) úloha voľby priorít pri určovaní rovnováhy medzi úlohami a zdrojmi, nákladovou efektívnosťou a nákladovou účinnosťou;

c) špecifické národné plány kontroly alebo programy ustanovené v právnych predpisoch Únie týkajúcich sa agropotravinového reťazca;

d) všetky špecifické vnútroštátne plány kontroly chorôb alebo eradikačné plány;

e) akékoľvek relevantné kategorizácie rizík.

MANCP by mal preto opisovať:

a) systémy úradnej kontroly uplatňované na rôzne oblasti, najmä: i) použité metódy a techniky úradných kontrol, ako je monitorovanie, dohľad, overovanie, audit, inšpekcia, odber vzoriek a analýza, berúc do úvahy požiadavky článkov 14, 34 a 35 nariadenia (EÚ) 2017/625, a miesto a čas použitia takýchto metód a techník úradných kontrol; ii) frekvencia, prípadne kritériá určovania frekvencie a povahy úradných kontrol; iii) rozsah a fungovanie úradných kontrol pri dovoze a vývoze všetkých zvierat a tovaru;

b) spôsob, akým sa na cieľové úradné kontroly účinne uplatňujú kategórie rizík uvedené v oddiele D.1.2;

c) spôsob, akým sa do úradných kontrol uplatniteľných na každú príslušnú oblasť integrujú opatrenia úradných kontrol pre horizontálne uplatniteľné agropotravinové právne predpisy Únie; ak sa to týka viac ako jednej oblasti, mali by sa medzi rôznymi oblasťami zaviesť príslušné „prepojenia“.

Mali by sa zaviesť opatrenia na zabezpečenie koordinácie činností a spolupráce v rámci príslušných orgánov a medzi nimi. Takéto opatrenia by takisto mali prispievať k zabezpečeniu kvality, nestrannosti, konzistentnosti a účinnosti úradných kontrol.

Mali by sa poskytnúť najmä informácie o všeobecných opatreniach na riadenie vzťahu medzi rôznymi príslušnými orgánmi zodpovednými za rôzne oblasti alebo rôzne stupne agropotravinového reťazca Únie a o opatreniach, ak je právomoc zverená regionálnym a/alebo miestnym príslušným orgánom alebo sa o ňu delia.

MANCP by mal preto opisovať:

a) opatrenia na zabezpečenie efektívnej a účinnej spolupráce a koordinácie činností: — v rámci príslušného orgánu, medzi dvoma alebo viacerými príslušnými orgánmi zapojenými do rovnakej oblasti [najmä ak členský štát zverí právomoc vykonávať úradné kontroly: inému orgánu, ako je ústredný príslušný orgán, medzi príslušnými ústrednými, regionálnymi a miestnymi orgánmi, ako sa stanovuje v článku 4 ods. 2 nariadenia (EÚ) 2017/625], — iným orgánom [keď sa požaduje spolupráca stanovená v článkoch 75 a 76 nariadenia (EÚ) 2017/625] a — keď príslušné orgány delegujú úradné kontroly na delegované orgány alebo fyzické osoby, ako sa stanovuje v článku 28 ods. 1 a článkoch 29, 30 a 33 nariadenia (EÚ) 2017/625. Napríklad formálne opatrenia na koordináciu činností a zabezpečenie konzistentnosti úradných kontrol, ako sú stretnutia, spoločné výbory a kontaktné skupiny, a požiadavky na spoločné dohody alebo opatrenia;

b) spoločné iniciatívy odbornej prípravy pre personál zapojený do úradných kontrol, napr. v oblasti technických zručností, dozoru kontrolných služieb, riadenia kvality a vykonávania auditu, ak je to vhodné;

c) prípadný spoločný prístup k laboratórnym a diagnostickým zariadeniam;

d) prípadné riadenie a používanie spoločne využívaných vnútroštátnych databáz;

e) oblasti, v ktorých sú koordinácia a komunikácia medzi príslušnými orgánmi dôležitou otázkou, vrátane: i) opatrení zavedených s cieľom zabezpečiť účinnú prevádzku takejto činnosti, aby nedošlo k zlyhaniu úradných kontrol; ii) spôsobu, akým sa medzi príslušnými orgánmi vymieňajú potrebné informácie s cieľom zabezpečiť kontinuitu a konzistentnosť úradných kontrol a umožniť účinnú prevádzku systémov vysledovateľnosti.

3.2. Súlad s prevádzkovými kritériami

MANCP by mal opisovať metódy používané na zabezpečenie toho, aby organizácie určené ako príslušné orgány alebo štátne inšpekčné organizácie pre ekologickú poľnohospodársku výrobu účinne vykonávali požiadavky článku 5 ods. 1 písm. a) a c) až i) nariadenia (EÚ) 2017/625.

MANCP by mal opisovať najmä zavedené postupy a/alebo opatrenia s cieľom zaručiť vo vzťahu k všetkým príslušným orgánom a štátnym inšpekčným organizáciám pre ekologickú poľnohospodársku výrobu:

a) účinnosť a vhodnosť úradných kontrol;

b) aby boli zavedené opatrenia na zabezpečenie toho, aby u personálu vykonávajúceho úradné kontroly (12) nenastal konflikt záujmov, ktorý by mohol narušiť jeho objektivitu a nezávislosť alebo ohroziť jeho odborný úsudok, a aby sa riešil akýkoľvek potenciálny konflikt záujmov, ktorý môže vzniknúť;

c) aby všetky orgány mali dostatočnú laboratórnu kapacitu na analýzy, testovanie a diagnostiku alebo aby k nej mali prístup;

d) aby všetky orgány mali dostatočný počet náležite kvalifikovaného a skúseného personálu, aby sa mohli úradné kontroly vykonávať efektívne a účinne, alebo aby mali prístup k takémuto dostatočnému počtu personálu;

e) aby všetky orgány mali vhodne a riadne udržiavané zariadenia a vybavenie na zabezpečenie toho, aby personál mohol vykonávať úradné kontroly efektívne a účinne;

f) aby všetky orgány mali právom stanovené právomoci na vykonávanie úradných kontrol a prijímanie opatrení stanovených v nariadení (EÚ) 2017/625 a v pravidlách uvedených v článku 1 ods. 2, a to vrátane práva na prístup do priestorov prevádzkovateľov, na inšpekciu zvierat a tovaru, záznamov alebo iných dokumentov vrátane počítačových systémov, na odber vzoriek a prijímanie príslušných opatrení v prípade podozrenia alebo zistenia nesúladu vrátane uloženia účinných, primeraných a odrádzajúcich sankcií alebo začatia príslušných postupov na uloženie takých sankcií;

g) aby všetky orgány mali zavedené pohotovostné plány, boli pripravené realizovať takéto plány v prípade núdzovej situácie v náležitých prípadoch v súlade s pravidlami uvedenými v článku 1 ods. 2.

3.3. Odborná príprava personálu vykonávajúceho úradné kontroly

MANCP by mal opisovať systémy alebo opatrenia zavedené na zabezpečenie toho, že personál vykonávajúci úradné kontroly absolvuje, resp. absolvoval odbornú prípravu stanovenú v článku 5 ods. 4 nariadenia (EÚ) 2017/625.

MANCP by mal opisovať aj opatrenia na zabezpečenie toho, že všetok personál vykonávajúci úradné kontroly má potrebnú kvalifikáciu, odbornú prípravu a spôsobilosť na účinné vykonávanie takýchto kontrol.

MANCP by mal v prípade všetkých oblastí uvádzať zavedené systémy alebo opatrenia na:

a) identifikáciu potrieb odbornej prípravy pre personál vykonávajúci úradné kontroly;

b) poskytovanie a hodnotenie takejto odbornej prípravy;

c) dokumentáciu takejto odbornej prípravy na účely auditu.

Opatrenia na delegovanie úloh úradných kontrol na delegované orgány alebo fyzické osoby by mali zabezpečiť, že personál takýchto delegovaných orgánov alebo fyzické osoby majú potrebnú odbornú prípravu, kvalifikáciu a spôsobilosť na účinné vykonávanie takýchto kontrol (pozri aj usmernenie v oddiele D.2.2).

3.4. Dokumentované postupy

MANCP by mal opisovať systémy alebo opatrenia zavedené na zabezpečenie účinného vykonávania požiadaviek článku 12 ods. 1 až 3 nariadenia (EÚ) 2017/625, pokiaľ ide o dokumentované postupy, a článku 13 uvedeného nariadenia, pokiaľ ide o písomné správy o úradných kontrolách.

Dokumentované postupy sa majú vzťahovať na oblasti pre kontrolné postupy stanovené v kapitole II prílohy II k nariadeniu (EÚ) 2017/625 a obsahovať pokyny pre personál vykonávajúci úradné kontroly.

Pre všetky oblasti by sa v MANCP mali opisovať systémy alebo opatrenia zavedené na zabezpečenie toho, aby:

a) boli príslušné dokumentované postupy ľahko prístupné (13): i) všetkému personálu vykonávajúcemu úradné kontroly; ii) dotknutým príslušným orgánom; iii) ústrednému príslušnému orgánu;

b) sa dokumentované postupy preskúmali a aktualizovali v primeraných intervaloch.

V pláne nemusí byť zahrnutý úplný zoznam ani register dokumentovaných postupov, ale mal by ho mať uchovaný príslušný orgán.

V prípade všetkých oblastí by sa mali v MANCP opisovať zavedené systémy alebo opatrenia na zaznamenávanie výkonu a výsledku úradných kontrol, ako sa stanovuje v článku 13 ods. 1 a 2 nariadenia (EÚ) 2017/625, na zakladanie takýchto záznamov a na zabezpečenie toho, aby boli takéto záznamy ľahko prístupné:

a) všetkému personálu vykonávajúcemu úradné kontroly;

b) dotknutému príslušnému orgánu;

c) ústrednému príslušnému orgánu;

d) akejkoľvek organizácii zapojenej do vykonávania auditov;

e) Komisii na požiadanie.

4. Riadenie mimoriadnych udalostí/núdzových situácií

4.1. Prevádzkové pohotovostné plány

Právna požiadavka

Článok 110 ods. 2 písm. j) nariadenia (EÚ) 2017/625

Usmernenie

V tomto oddiele sa stanovuje usmernenie najmä k informáciám, ktoré by sa mali poskytnúť vo vzťahu k pohotovostným plánom uvedeným v článku 5 ods. 1 písm. i) a článku 115 nariadenia (EÚ) 2017/625 a vo všeobecnosti k iným pohotovostným plánom, ktoré sa vyžadujú podľa príslušných právnych predpisov Únie, ako sú:

— nariadenie Európskeho parlamentu a Rady (EÚ) 2016/429 (14) a

— nariadenie Európskeho parlamentu a Rady (EÚ) 2016/2031 (15).

MANCP by mal:

a) označovať každú z oblastí, pre ktorú sú zavedené konkrétne pohotovostné plány;

b) uvádzať rozsah pôsobnosti každého takéhoto pohotovostného plánu;

c) identifikovať vo vzťahu ku každému takémuto pohotovostnému plánu orgán alebo orgány zodpovedné za jeho vypracovanie a uchovávanie;

d) opisovať zavedený systém alebo opatrenia na šírenie pohotovostných plánov a na príslušnú odbornú prípravu vo vzťahu k ich vykonávaniu.

Nie je však potrebné priložiť kópiu jednotlivých pohotovostných plánov, ale mal by sa uviesť odkaz (odkazy) na príslušnú webovú stránku (príslušné webové stránky).

Prípadne možno takéto opatrenia opísať pomocou organizačnej štruktúry alebo tabuľky, prípadne v inom ľahko pochopiteľnom formáte.

4.2. Organizácia spolupráce a vzájomnej pomoci

Právna požiadavka

Článok 110 ods. 2 písm. k) nariadenia (EÚ) 2017/625

Usmernenie

MANCP by mal:

a) opisovať všeobecné opatrenia zavedené na zabezpečenie splnenia požiadaviek článkov 102 až 107 nariadenia (EÚ) 2017/625;

b) identifikovať určený styčný orgán alebo orgány a ich príslušné oblasti zodpovednosti alebo pôsobnosti.

Opis všeobecných opatrení by mohol zahŕňať informácie o tom, ako si príslušné orgány vymieňajú a ako šíria informácie o vážnych priamych aj nepriamych rizikách pre zdravie ľudí, zvierat alebo rastlín, dobré životné podmienky zvierat, alebo vo vzťahu ku GMO a prípravkom na ochranu rastlín aj pre životné prostredie, a to s cieľom umožniť rýchle prijatie opatrení na zvládnutie týchto vážnych rizík.

Mali by byť zavedené mechanizmy cezhraničnej pomoci a spolupráce medzi príslušnými orgánmi s cieľom zabezpečiť, aby boli prípady nedodržania právnych predpisov Únie týkajúcich sa agropotravinového reťazca, ktoré majú cezhraničný rozmer, účinne riešené nielen v členskom štáte, v ktorom bolo nedodržanie po prvýkrát zistené, ale aj v členskom štáte, v ktorom k nedodržaniu došlo.

Stručné vysvetlenie toho, ako príslušné orgány komunikujú s rôznymi zložkami automatizovaného systému riadenia informácií pre úradné kontroly (IMSOC) (16) a ako ich používajú, by sa mohlo využiť ako ukážka včasných opatrení členských štátov na zvládnutie určitých vážnych rizík v agropotravinovom reťazci Únie, a ako sú pripravené na prijatie účinných a primeraných opatrení s cieľom riešiť cezhraničné porušenia právnych predpisov Únie týkajúcich sa agropotravinového reťazca aj v prípadoch, v ktorých potenciálne podvodné alebo klamlivé praktiky majú, resp. by mohli mať cezhraničný rozmer.

Žiadosti o administratívnu pomoc, spoluprácu a všetky notifikácie by sa mali primerane vybavovať. Členské štáty by na ten účel mali určiť jeden alebo viac styčných orgánov, ktoré budú napomáhať a koordinovať komunikačné toky medzi príslušnými orgánmi v rôznych členských štátoch.

(1) Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (Ú. v. EÚ L 95, 7.4.2017, s. 1).

(2) Nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (Ú. v. EÚ L 165, 30.4.2004, s. 1).

(3) Nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (Ú. v. EÚ L 189, 20.7.2007, s. 1).

(4) Podľa článku 1 ods. 5 nariadenia (EÚ) 2017/625 sa články 109 až 111 uvedeného nariadenia neuplatňujú na iné úradné činnosti.

(5) Užitočným zdrojom informácií môže byť práca spoločnej pracovnej skupiny OIE – EÚ.

(6) Vykonávacie nariadenie Komisie (EÚ) 2019/723 z 2. mája 2019, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2017/625, pokiaľ ide o štandardné vzory, ktoré sa majú používať vo výročných správach predkladaných členskými štátmi (Ú. v. EÚ L 124, 13.5.2019, s. 1).

(7) Oznámenie Komisie o usmerňovacom dokumente o tom, ako vyplniť štandardný vzor v prílohe k vykonávaciemu nariadeniu Komisie (EÚ) 2019/723 ktorým sa stanovujú pravidlá uplatňovania nariadenia Európskeho parlamentu a Rady (EÚ) 2017/625, pokiaľ ide o štandardné vzory, ktoré sa majú používať vo výročných správach predkladaných členskými štátmi (Ú. v. EÚ C 71, 1.3.2021, s. 1) [C(2021) 1136].

(8) Užitočným zdrojom informácií môže byť práca siete MANCP.

(9) Pozri poznámku pod čiarou č. 8.

(10) Napríklad: „Länder“, „county councils“, „municipalities“, „départements“.

(11) V týchto opatreniach by malo byť zohľadnené oznámenie Komisie o usmerňovacom dokumente k implementácii ustanovení o vykonávaní auditov podľa článku 6 nariadenia (EÚ) 2017/625 (Ú. v. EÚ C 66, 26.2.2021, s. 22).

(12) Ak úradné kontroly vykonáva externý alebo zmluvný personál, aby boli zavedené opatrenia s cieľom zabezpečiť, že tento personál má pri vykonávaní svojich povinností úradných kontrol rovnaký stupeň nezávislosti a zodpovednosti ako stály personál.

(13) Pozri aj oddiel C.3.

(14) Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (Ú. v. EÚ L 84, 31.3.2016, s. 1).

(15) Nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (Ú. v. EÚ L 317, 23.11.2016, s. 4).

(16) Vykonávacie nariadenie Komisie (EÚ) 2019/1715 z 30. septembra 2019, ktorým sa stanovujú pravidlá fungovania systému riadenia informácií pre úradné kontroly a jeho zložiek („nariadenie o IMSOC“) (Ú. v. EÚ L 261, 14.10.2019, s. 37).